Kocea 6
1“Wubin wek wadoku bot Rwot;
pien en okilo komwa woko;
wek en aye ocaŋwa;
en otyeko pwodowa matek,
dok bitweyo waŋ retwa.
2Ka nino okato aryo, en bicerowa woko,
i nino me adekke bimiyowa kwo,
wek dok wabed ma komwa yot i nyime.
3Weku doŋ waŋeyu Rwot,
wacuku cwinywa ka ŋeyo en;
en bidwogo ada macalo rupiny;
en bibino botwa macalo kot oma moyo,
calo kot me cwir ma bido lobo.”
4Abitimi niŋniŋ, in Epraim?
Abitimi niŋniŋ in Juda?
Mar mewu rom ki pol ma umo piny odiko,
rom ki toyo ma two woko oyot.
5En mumiyo amiyo lunebi otoŋogi woko,
anekogi ki lok mua i doga;
kop ma aŋolo i komgi ryeny calo ceŋ,
6-An cwinya mito mar ma pe lokke, pe lee me gitum,
ŋeyo Lubaŋa ber, kato gitum awaŋa.
7Ento gin gukalo wi gicikke macalo i Adam,
gutiyo gin ma pe atir i koma ki kunnu.
8Gilead aye gaŋ pa lutim aranyi,
ma remo doŋ i obot tyengi.
9Macalo luyak gikiyo dano,
ajwagi bene gicokke kacel kumeno;
gineko dano i yo ma cito i Cekem,
kun gitimo gin marac twatwal.
10Aneno gin mo marac makato i ot pa Lubaŋa pa Icrael.
Tim kwele pa Epraim tye kunnu,
Icrael bene oballe woko.
11In bene Juda, kare me kac doŋ ginyuto woko.